(Návrh)
Nariadenie vlády
Slovenskej republiky
z ............ 2002,
ktorým sa mení a dopĺňa nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie
Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:
Čl. I
Nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie sa mení a dopĺňa takto:
1.	V § 1 sa vkladá nový odsek 1, ktorý znie: „(1) Týmto nariadením sa transponuje do právneho poriadku Slovenskej republiky smernica Európskych spoločenstiev.^1)“.
Poznámka pod čiarou k odkazu 1 znie: „1) Smernica Európskeho parlamentu a Rady č. 96/57/ES z 3. septembra 1996 o požiadavkách na energetickú účinnosť elektrických chladničiek, mrazničiek a iných zariadení pre domácnosť.“.
Doterajšie odseky 1 a 2 sa označujú ako odseky 2 a 3.
2.	V § 2 ods. 1 a 2 sa nahrádza slovo „dovozca“ slovami „jeho splnomocnenec, alebo osoba zodpovedná za uvádzanie chladiacich spotrebičov na trh“.
3.	V § 3 ods. 1 sa nahrádza slovo „dovozca“ slovami „jeho splnomocnenec“ a slovo „§ 12 ods. 4“ slovom „§ 12 ods. 3“.
4.	V § 3 ods. 2 sa vypúšťajú slová „sa vypracúva v štátnom jazyku^1) a“.
5.	V § 3 ods. 2 písm. a) sa nahrádza slovo „dovozcovi“ slovami „jeho splnomocnencovi“.
6.	V § 3 ods. 2 písm. g) sa nahrádza slovo „dovozcu“ slovami „jeho splnomocnenca“.
7.	V prílohe č. 1 v časti Skúšobný postup na overenie, či chladiaci spotrebič spĺňa požiadavky na spotrebu elektrickej energie sa slová „certifikuje ako nevyhovujúci“ nahrádzajú slovami „posúdi ako nevyhovujúci“.
8.	V prílohe č. 2 v bode 1 sa nahrádza slovo „dovozca“ slovami „jeho splnomocnenec“.
9.	V prílohe č. 2 bod 2 znie:
„2. Výrobca vyhotoví dokumentáciu špecifikovanú v bode 3, ktorú on alebo jeho splnomocnenec uchováva pre potreby orgánov dohľadu počas obdobia najmenej 3 rokov od dátumu výroby posledného chladiaceho spotrebiča.“.
10.	V prílohe č. 2 v bode 3 písm. a) sa vypúšťajú slová „alebo dovozcu“.
11.	V prílohe č. 2 v bode 5 sa vypúšťajú slová „alebo dovozca“.
12.	V prílohe č. 2 v bode 6 sa nahrádza slovo „dovozca“ slovami „jeho splnomocnenec“.
13.	Za prílohu č. 2 sa vkladá príloha č. 3, ktorá vrátane  nadpisu znie:
„Príloha č. 3
k nariadeniu vlády č. 425/2000  Z. z.
Označenie vykonávaného právneho aktu Európskych spoločenstiev a Európskej únie
Týmto nariadením sa úplne transponuje nasledovná smernica:
1.	Smernica Európskeho parlamentu a rady č. 96/57/ES z 3. septembra 1996 o požiadavkách na energetickú účinnosť elektrických chladničiek a mrazničiek pre domácnosť a ich kombinácií.
2.	Revidovaný preklad smernice sa nachádza v databáze Centrálnej prekladateľskej jednotky sekcie Inštitút pre aproximáciu práva Úradu vlády Slovenskej republiky.“.
Čl. II
Toto nariadenie nadobúda účinnosť 1. júla 2002.